Félagsfundur sjálfstætt starfandi sjúkraþjálfara, haldinn þann 5. nóvember 2019 samþykkti eftirfarandi ályktun:

**Ályktun**

* Félagsfundur sjálfstætt starfandi sjúkraþjálfara, haldinn þann 5. nóvember 2019, ályktar að starfa ekki eftir útrunnum rammasamningi um sjúkraþjálfun frá og með þriðjudeginum 12. nóvember 2019. Fundurinn felur samninganefnd sjálfstætt starfandi sjúkraþjálfara með fullu umboði að tilkynna þetta til Sjúkratrygginga Íslands (SÍ) eins fljótt og verða má.
* Sjúkraþjálfarar hafa starfað á óverðlagsleiðréttum grunni um of langt skeið. Þessi staða er óásættanleg. Útboð það, sem SÍ hefur boðað, telja sjúkraþjálfarar skaðlegt fyrir sjúkraþjálfun í landinu. Einnig telja þeir það vinna gegn hagsmunum notenda sjúkraþjálfunar og fagþróun sjúkraþjálfunar í landinu til lengri tíma litið.
* Sjúkraþjálfarar skora á SÍ að nota aðrar leiðir en útboð til innkaupa á sjúkraþjálfun eins og svigrúm er til í lögum. Jafnframt skora sjúkraþjálfarar á stjórnvöld að endurskoða frá grunni þá stefnu í innkaupum á heilbrigðisþjónustu, sem SÍ er gert að starfa eftir.
* Sjúkraþjálfarar telja rétt að gefa SÍ og stjórnvöldum ráðrúm og tíma til að endurskoða innkaupastefnu sína í málefnum heilbrigðisþjónustu og kjósa að stíga til hliðar á meðan.
* Þrátt fyrir þessa stöðu eru sjúkraþjálfarar tilbúnir til að vera áfram í rafrænum samskiptum við SÍ er varðar lögbundnar endurgreiðslur til sjúkratryggðra, þeim til hagræðis.

Reykjavík, 5. nóvember 2019  
Unnur Pétursdóttir  
Formaður Félags sjúkraþjálfara